作者:杜牧
標題:李甘詩
內容:太和八九年，訓注極虓虎。潛身九地底，轉上青天去。四海鏡清澄，千官雲片縷。公私各閒暇，追遊日相伍。豈知禍亂根，枝葉潛滋莽。九年夏四月，天誡若言語。烈風駕地震，獰雷驅猛雨。夜於正殿階，拔去千年樹。吾君不省覺，二凶日威武。操持北斗柄，開閉天門路。森森明庭士，縮縮循牆鼠。平生負奇節，一旦如奴虜。指名為錮黨，狀跡誰告訴。喜無李杜誅，敢憚髡鉗苦。時當秋夜月，日值曰庚午。喧喧皆傳言，明晨相登注。予時與和鼎，官班各持斧。和鼎顧予言，我死知處所。當庭裂詔書，退立須鼎俎。君門曉日開，赭案橫霞布。儼雅千官容，勃鬱吾累怒。適屬命鄜將，昨之傳者誤。明日詔書下，謫斥南荒去。夜登青泥阪，墜車傷左股。病妻尚在床，稚子初離乳。幽蘭思楚澤，恨水啼湘渚。怳怳三閭魂，悠悠一千古。其冬二兇敗，渙汗開湯罟。賢者須喪亡，讒人尚堆堵。予於後四年，諫官事明主。常欲雪幽冤，於時一裨補。拜章豈艱難，膽薄多憂懼。如何幹鬥氣，竟作炎荒土。題此涕滋筆，以代投湘賦。